กทม.จัดรถบัสไฟฟ้า BMA Feeder ให้บริการรับส่งเที่ยวสงกรานต์ฟรี เส้นทางลานคนเมือง-คลองผดุงกรุงเกษม-ถนนข้าวสาร
นายเอกวรัญญู อัมระปาล โฆษกของกรุงเทพมหานคร แจ้งว่า กรุงเทพมหานคร โดยสำนักการจราจรและขนส่ง เปิดให้บริการรถบัสไฟฟ้า “BMA Feeder” รับ-ส่งประชาชนและนักท่องเที่ยวช่วงเทศกาลสงกรานต์ประจำปีนี้ (2566) ตั้งแต่บัดนี้ถึงวันที่ 16 เมษายน 2566 ระหว่างเวลา 16.00 น.- 20.00 น. ในลักษณะเดินรถเวียน เส้นทางลานคนเมือง คลองผดุงกรุงเกษม ถนนข้าวสาร เพื่อเชื่อมต่อการเดินทางจากพื้นที่จัดงานเข้าสู่ระบบขนส่งสาธารณะให้สะดวกยิ่งขึ้น และเพื่อส่งเสริมการท่องเที่ยวเชิงวัฒนธรรมของกรุงเทพมหานคร โดยมีจุดจอดรถรับ-ส่ง ทั้งสิ้น 11 จุด ได้แก่ 1) ลานคนเมือง(เสาชิงช้า) 2) อนุสาวรีย์ประชาธิปไตย(ถนนข้าวสาร) 3) สงกรานต์คลองผดุงฯ เขตดุสิต(คุรุสภา) 4) ท่าเรือราชดำเนินนอก(มัฆวาน) 5) ท่าเรือนครสวรรค์(ตลาดนางเลิ้ง) 6) ท่าเรือหลานหลวง(โบ๊เบ๊) 7) ท่าเรือกระทรวงพลังงาน (รพ.หัวเฉียว) 8)ท่าเรือยศเส(เทพศิรินทร์)9) สงกรานต์คลองผดุงฯ เขตป้อมปราบฯ(สายปัญญา) 10) ท่าเรือหัวลำโพง(สถานีรถไฟกรุงเทพฯ) และ 11) ท่าเรือนพวงศ์(การรถไฟฯ) สำหรับรถ BMA Feeder ที่นำมาให้บริการนี้เป็นรถพลังงานไฟฟ้า จำนวน 20 ที่นั่ง (รองรับผู้พิการ 2 ที่) ซึ่งรถบริการ BMA Feeder จะออกจากจุดบริการต้นทาง (ลานคนเมือง) ทุก 30 นาที ตั้งแต่เวลา 16.00 น.- 20.00 น. โดยสามารถติดตามเวลารถมาถึงผ่านแอปฯ Via Bus ได้ สำหรับในช่วงเวลาดังกล่าวจะงดให้บริการเดินเรือในคลองผดุงกรุงเกษมเพื่อความปลอดภัย เนื่องจากจะมีการจัดกิจกรรมทางน้ำต่างๆ ภายในคลองฯ